SURSE: George Scripcaru, Nicolae Robu și Valentin Ivancea, candidați comuni PSD-PNL la Brașov și Timișoara / Discuții despre o alianță electorală și la Satu Mare și Mureș
Liderii PSD și PNL au decis în ședința coaliției de luni mai multe candidaturi comune în mari orașe în care acum există primari USR, potrivit surselor G4Media. Astfel, fostul primar PNL George Scripcaru are șanse mari să fie candidatul comun PSD-PNL la Primăria Brașov (unde se va lupta cu actualul primar USR Allen Coliban), în timp ce la Consiliul Județean Brașov fiecare partid va avea propriul candidat, potrivit surselor citate.
La Timișoara, PSD și PNL îl vor susține în cursa pentru primăria orașului pe fostul primar PNL Nicolae Robu, care se va bate cu primarul USR Dominic Fritz, în timp ce la Consiliul Județean coaliția PSD-PNL îl va susține pe Alfred Simonis (PSD), în ciuda opoziției actualului președinte de CJ, liberalul Alin Nica.
Bacău e un alt mare oraș în care coaliția PSD-PNL va avea candidat comun. E vorba despre Valentin Ivancea de la PSD, actualul președinte al Consiliului Județean, care va fi contracandidatul primarului în funcție Lucian Stanciu-Viziteu (USR). Pentru Consiliul Județean Bacău, coaliția PSD-PNL ia în calcul să o susțină pe senatoarea PSD Cristina Breahnă Pravăț, potrivit surselor citate.
Deciziile luate luni în coaliție:
– candidaturi comune pentru Primăria Brașov (va fi susținut candidatul PNL) și Primăria Bacău (va fi susținut candidatul PSD)
– candidaturi comune în Timiș: va fi susținut candidatul PSD la Consiliul Județean și candidatul PNL la Primăria Timisoara
– candidaturi comune la Sectorul 1 (candidatul PNL), Sectorul 2 (candidatul PSD) si Sectorul 5 (candidatul PSD)
Liderii celor două partide au analizat posibilitatea unor candidaturi comune în Satu Mare și Mures, dar nu au luat încă o decizie.
Reamintim că Marcel Ciolacu a anunțat public în ianuarie că vrea să facă alianțe de UDMR în Satu Mare. El a spus în cadrul Conferinţei Judeţene a PSD Satu Mare că formaţiunea sa intenţionează să câştige alegerile pentru primăria municipiului reşedinţă de judeţ şi a Consiliului Judeţean şi că mizează pe sprijinul local al UDMR pentru asigurarea majorităţii. Satu Mare e unul dintre puținele județe în care PSD nu face majoritate în Consiliul Județean și Consiliul Local cu PNL, ci cu UDMR.
În curs de actualizare
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank© 2024 G4Media.ro - Toate drepturile rezervate
Acest site foloseşte cookie-uri.
Website găzduit de Presslabs.